Diari Oficial de la Generalitat Valenciana


Sumari del DOGV 541, del 06-03-1987 (1987/808315)

ORDRE de 30 de gener de 1987, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a treballs tècnics en biblioteques dels Centres de Professors de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   541

Data del DOGV
:   06-03-1987

Secció del DOGV
:   ALTRES DISPOSICIONS

Número del document
:   1987/808315


Data del document
:   30-01-1987

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 30 de gener de 1987, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a treballs tècnics en biblioteques dels Centres de Professors de la Comunitat Valenciana.  
Pel Decret 12/1985 de 14 de febrer, del Consell de la Generalitat Valenciana, es regulà la creació i el funcionament dels Centres de Professors de la Comunitat Valenciana. En el seu article segon es fixen les funcions a exercir-hi, entre les quals trobem la de facilitar un servei de documentació i difusió de materials didàctics i pedagògics als professors i Centres d'ensenyaments a la seua zona o comarca. Per això aquests Centres han estat dotats d'una biblioteca, on cal realitzar una sèrie de treballs tècnics de classificació i posada a punt del fons bibliogràfic per a millorar el servei que aquestes biblioteques presten al professorat de la zona.   
Amb aquesta finalitat i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià.   
ORDENE:  
Article primer  
Es convoca concurs públic per a la concessió de 8 ajudes per a treballs tècnics a desplegar en la Biblioteca dels Centres de Professors d'Alacant, Alcoi, Castelló, Elx, Gandia, Montcada, Torrent i València, i s'aproven les bases per les quals es regeix aquesta convocatòria que figuren com a Annex a aquesta Ordre.   
Article segon  
Les referides ajudes per a treballs tècnics seran sufragades amb càrrec a l'aplicació pressupostària 09.09.471. del programa 431 del pressupost de 1987.   
DISPOSICIONS FINALS  
Primera  
Es faculta el Director General d'Ensenyaments Universitaris i Investigació perquè en l'àmbit de les seues competències dicte les resolucions o instruccions que considere necessàries per a dur a terme el que disposa aquesta Ordre.   
Segona  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana   
València, 30 de gener de 1987.   
El Conseller de Cultura, Educació i ciència,  
CEBRIA CISCAR I CASABAN  
ANNEX  
BASES PER A LA CONCESSIO D'AJUDES PER A TREBALLS TECNICS A DESPLEGAR EN LES BIBLIOTEQUES DELS CENTRES DE PROFESSORS DE LA COMUNITAT VALENCIANA  
Primera. Objecte de les ajudes.   
L'objecte de les ajudes és la realització de treballs tècnics en les biblioteques dels Centres de Professors de la Comunitat Valenciana.   
Segona. Sol·licitants.   
Podran sol·licitar aquestes ajudes tots els Titulats Universitaris residents en l'àmbit de la Comunitat Autònoma Valenciana.   
Tercera. Característiques de les ajudes.   
La dotació de cada una de les ajudes serà de cinc-centes mil pessetes (500.000) a pagar en cinc lliuraments, amb certificació prèvia d'aprofitament expedida pel Director del Centre de Professors corresponent.   
El període d'aprofitament de l'ajuda serà de deu mesos.   
El fet d'haver-s'hi beneficiat d'aquestes ajudes no estableix cap tipus de relació laboral amb la Conselleria de Cultura Educació i Ciència, ni suposa cap compromís d'incorporació posterior a la plantilla dels Centres de Professors.   
Quarta. Termini i formalització de les sol·licituds.   
Les sol·licituds, adreçades al Conseller de Cultura, Educació i Ciència, podran ser presentades en el Registre General de la Conselleria de Cultura, Educació i Ciència, en els Serveis Territorials, en els Centres de Professors, o per qualsevol dels mitjans que estableix l'article 66 de la Llei de Procediment Administratiu.   
A les sol·licituds s'adjuntarà la documentació següent:   
- Instància de sol·licitud on facen constar: les circumstàncies indicades en la Base Segona, l'acceptació dels requisits d'aquesta convocatòria i el Centre de Professors que se sol·licita. En cas de sol·licitar més d'un Centre s'indicarà l'ordre de prioritat.   
- Curriculum vitae.   
- Documents que acrediten els mèrits al·legats.   
El termini de presentació serà de 20 dies comptadors a partir de la publicació d'aquesta Ordre en el Diari Oficial de la Generalitat Valenciana.  
Cinquena. Selecció dels sol·licitants.  
La selecció dels sol·licitants la realitzarà una Comissió presidida pel Director General d'Ensenyaments Universitaris i Investigació, o persona en qui delegue, i estarà integrada pels membres següents:   
- Els Directors dels Centres de Professors de València, Gandia i Alcoi.   
- El Cap del Servei del Llibre, Arxius i Biblioteques de la Direcció General de Cultura.   
- El Cap del Servei de Perfeccionament del Professorat i Renovació Pedagògica de la Direcció General d'Ensenyaments Universitaris i Investigació.   
Hi actuarà com a Secretari un funcionari de la Direcció General d'Ensenyaments Universitaris i Investigació designat pel Director General.   
La Comissió tindrà facultats per a resoldre tots els dubtes que sorgesquen en la interpretació d'aquestes bases, i també la possibilitat d'entrevistar els sol·licitants, si ho considera escaient.   
La Comissió elevarà proposta al Conseller de Cultura, Educació i Ciència, per a la Resolució final i posterior publicació en el Diari Oficial de la Generalitat Valenciana   
Sisena. Barem per a la selecció.   
a) Expedient acadèmic: fins a 4 punts.   
b) Realització de cursets especialitzats en biblioteconomia: fins a 3 punts.   
c) Experiència en treballs tècnics en biblioteques: fins a 2 punts.   
d) Altres mèrits relacionats amb la matèria objecte d'aquesta convocatòria: fins a l punt.   
No es tindran en compte els mèrits presentats que no estiguen justificats com cal.   
Setena. Obligacions dels becaris.   
Els becaris queden obligats a realitzar el treball tècnic de Biblioteca que els encomane el Director del Centre de Professors, qui fiarà l'horari d'acord amb les necessitats del CEP, si bé aquest horari no podrà excedir de la mitja jornada diària, adés de mati o adés de vesprada.   
Aquestes ajudes seran incompatibles amb la realització de treballs o estudis que impedesquen l'acompliment de la finalitat proposada i amb l'aprofitament d'altres ajudes semblants.   
Vuitena. Recessió de l'ajuda.   
La Conselleria de Cultura, Educació i Ciència podrà suspendre qualsevol ajuda concedida quan al seu parar hi haurà per part del beneficiari incompliment de les obligacions contretes.